മാന്പവര് അതോറിറ്റി മേധാവിക്ക് സസ്പെന്ഷന് കുവൈത്ത് സിറ്റി: മാന്പവര് അതോറിറ്റി ഡയറക്ടര് ജനറല് അഹ്മദ് മൂസയെ അതോറിറ്റി ഡയറക്ടര് ബോര്ഡ് ചെയര്മാനും വാണിജ്യ വ്യവസായ മന്ത്രിയുമായ അബ്ദുല്ല അല് സല്മാന് സസ്പെന്ഡ് ചെയ്തു. അദ്ദേഹം താല്പര്യപ്പെടുകയാണെങ്കില് ജനറല് മാനേജര് തസ്തികയില് സേവനം ചെയ്യാമെന്ന് മന്ത്രി ഡോ. അബ്ദുല്ല അല് സല്മാന് അറിയിച്ചു. നയപരമായ കാര്യത്തില് മന്ത്രിസഭയുമായി കൂടിയാലോചിക്കാതെ തീരുമാനമെടുത്തതാണ് അഹ്മദ് മൂസക്കെതിരെ നടപടിയെടുക്കാന് കാരണം. 60 വയസ്സുകഴിഞ്ഞ ബിരുദമില്ലാത്ത പ്രവാസികളുടെ തൊഴില് പെര്മിറ്റ് പുതുക്കലിന് ഏര്പ്പെടുത്തിയ നിയന്ത്രണം അദ്ദേഹത്തിന് വിനയായി.അന്താരാഷ്ട്ര തലത്തില് കുവൈത്തിെന്റ പ്രതിച്ഛായ കളങ്കപ്പെടുത്തുന്ന തീരുമാനമായിരുന്നു ഇതെന്നാണ് മന്ത്രിസഭയുടെ വിലയിരുത്തല്. പുതിയ തൊഴില് പെര്മിറ്റ് അനുവദിക്കുന്നത് പോലെയല്ല നിലവിലുള്ളത് പുതുക്കുന്നത് എന്ന് മന്ത്രി ചൂണ്ടിക്കാട്ടി. കഴിഞ്ഞമാസം അഹ്മദ് അല് മൂസയുടെ അധികാരം വെട്ടിച്ചുരുക്കി വാണിജ്യ വ്യവസായ മന്ത്രി ഉത്തരവ് ഇറക്കിയിരുന്നു. നേതാക്കളെ നിയമിക്കലും സ്ഥാനം മാറ്റലും, സൂപ്പര്വൈസറി തസ്തിക സൃഷ്ടിക്കല്, തൊഴിലാളികളെ നിര്ബന്ധിതമായി വിരമിപ്പിക്കല്, ജോലിയില്നിന്ന് പിരിച്ചുവിടലും പിഴ ചുമത്തലും, നിയമനവും പുനര് നിയമനവും, അച്ചടക്ക നടപടി റദ്ദാക്കല്, അന്വേഷണാധികാരം, കരാര് അവസാനിപ്പിക്കല്, സ്വകാര്യ ടെന്ഡര്, താല്ക്കാലിക ജീവനക്കാരുടെ ശമ്ബളം വെട്ടിക്കുറക്കല്, സ്ഥലംമാറ്റം, ആഭ്യന്തരവും ബാഹ്യവുമായ പരിശീലന ചുമതല, പ്രമോഷന് നല്കല്, ഇന്ക്രിമെന്റ് നല്കല്, തൊഴിലാളികളെ പബ്ലിക് പ്രോസിക്യൂഷന് റഫര് ചെയ്യല്, അന്വേഷണ ഭാഗമായി ജോലി നിര്ത്തിവെപ്പിക്കല് തുടങ്ങി 15 അധികാരങ്ങളാണ് മരവിപ്പിച്ചത്. പിന്നാലെ അദ്ദേഹത്തിനെതിരെ അന്വേഷണം പ്രഖ്യാപിച്ചു. അന്വേഷണ റിപ്പോര്ട്ട് അനുസരിച്ചാണ് സസ്പെന്ഷന്.